
[bookmark: _Toc256000002][bookmark: _Toc150148084]FORSLAG TIL EUROPA-PARLAMENTETS BESLUTNING
om gennemsigtighed og ansvarlighed i de ikkestatslige organisationer, der finansieres over EU-budgettet
(2023/2122(INI))
Europa-Parlamentet,
–	der henviser til traktaten om Den Europæiske Union, særlig artikel 2, 3 og 11, stk. 2,
–	der henviser til traktaten om Den Europæiske Unions funktionsmåde, særlig artikel 322, stk. 1a, og artikel 325, stk. 4,
–	der henviser til Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012[footnoteRef:1] (finansforordningen), [1:  EUT L 193 af 30.7.2018, s. 1.] 

–	der henviser til Kommissionens forslag af 16. maj 2022 til Europa-Parlamentets og Rådets forordning om de finansielle regler vedrørende Unionens almindelige budget (COM(2022)0223),
–	der henviser til Budgetudvalgets og Budgetkontroludvalgets betænkning af 4. maj 2023 vedrørende forslaget til Europa-Parlamentets og Rådets forordning om de finansielle regler vedrørende Unionens almindelige budget,
–	der henviser til Europa-Parlamentets og Rådets forordning (EU) 2021/2116 af 2. december 2021 om finansiering, forvaltning og overvågning af den fælles landbrugspolitik og om ophævelse af forordning (EU) nr. 1306/2013[footnoteRef:2], [2:  EUT L 435 af 6.12.2021, s. 187.] 

–	der henviser til Europa-Parlamentets og Rådets forordning (EU) 2021/1060 af 24. juni 2021 om fælles bestemmelser for Den Europæiske Fond for Regionaludvikling, Den Europæiske Socialfond Plus, Samhørighedsfonden, Fonden for Retfærdig Omstilling og Den Europæiske Hav-, Fiskeri- og Akvakulturfond og om finansielle regler for nævnte fonde og for Asyl-, Migrations- og Integrationsfonden, Fonden for Intern Sikkerhed og instrumentet for finansiel støtte til grænseforvaltning og visumpolitik[footnoteRef:3], [3:  EUT L 231 af 30.6.2021, s.159.] 

–	der henviser til Kommissionens meddelelse af 3. december 2020 om handlingsplanen for europæisk demokrati (COM(2020)0790),
–	der henviser til Den Europæiske Revisionsrets særberetning nr. 35/2018 af 18. december 2018 med titlen "Gennemsigtighed med hensyn til NGO'ers gennemførelse af EU-midler: behov for en større indsats",
–	der henviser til undersøgelsen med titlen "Financing of non-governmental organisations (NGOs) from the EU Budget" (finansiering af ikkestatslige organisationer over EU-budgettet), der blev offentliggjort af Generaldirektorat for Unionens Interne Politikker den 25. november 2010[footnoteRef:4], [4:  Undersøgelse – "Financing of Non-governmental Organisations (NGO) from the EU Budget", Europa-Parlamentet, Generaldirektoratet for Unionens Interne Politikker, Temaafdeling D – Budgetanliggender, den 15. november 2010.] 

–	der henviser til undersøgelsen med titlen "Democratic accountability and Budgetary Control of non-governmental organisations funded by the EU Budget" (demokratisk ansvarlighed og budgetkontrol af ikkestatslige organisationer, der finansieres over EU-budgettet), der blev offentliggjort af Generaldirektorat for Unionens Interne Politikker den 24. januar 2017[footnoteRef:5], og den senere ajourføring den 21. januar 2019, [5:  Undersøgelse – "Democratic accountability and Budgetary Control of non-governmental organisations funded by the EU Budget", Europa-Parlamentet, Generaldirektoratet for Unionens Interne Politikker, Temaafdeling D – Budgetanliggender, den 24. januar 2017.] 

–	der henviser til undersøgelsen med titlen "Transparency and accountability of EU funding for NGOs active in EU policy areas within EU territory" (gennemsigtighed og ansvarlighed i forbindelse med EU-finansiering af NGO'er, der er aktive på EU's politikområder på EU's territorium), der blev offentliggjort af Generaldirektorat for Unionens Interne Politikker den 28. september 2023[footnoteRef:6] ("undersøgelsen om gennemsigtighed og ansvarlighed"), [6:  Undersøgelse – "Transparency and accountability of EU funding for NGOs active in EU policy areas within EU territory", Europa-Parlamentet, Generaldirektoratet for Unionens Interne Politikker, Temaafdeling D – Budgetanliggender, den 28. september 2023.] 

–	der henviser til sin beslutning af 17. februar 2022 med henstillinger til Kommissionen om en statut for europæiske grænseoverskridende foreninger og nonprofitorganisationer[footnoteRef:7], [7:  EUT C 342 af 6.9.2022, s. 225.] 

–	der henviser til sin beslutning af 10. maj 2023 med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2021, Sektion III – Kommissionen og forvaltningsorganerne[footnoteRef:8], [8:  Vedtagne tekster, P9_TA(2023)0137.] 

–	der henviser til sin beslutning af 10. maj 2023 med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2021, Sektion I – Europa-Parlamentet[footnoteRef:9], [9:  Vedtagne tekster, P9_TA(2023)0138.] 

–	der henviser til sin beslutning af 13. juli 2023 om henstillinger om reform af Europa-Parlamentets regler om gennemsigtighed, integritet, ansvarlighed og bekæmpelse af korruption[footnoteRef:10], [10:  Vedtagne tekster, P9_TA(2023)0292.] 

–	der henviser til Kommissionens operationelle retningslinjer for modtagere af EU-midler om brugen af EU-logoet i forbindelse med EU-programmer 2021-2027, der blev offentliggjort i marts 2021,
–	der henviser til udtalelser fra Udenrigsudvalget og Udvalget om Borgernes Rettigheder og Retlige og Indre Rettigheder,
–	der henviser til forretningsordenens artikel 54,
–	der henviser til betænkning fra Budgetkontroludvalget (A9-0000/2023),
A.	der henviser til, at EU har udformet gennemsigtigheds- og ansvarlighedsmekanismer for at sikre en effektiv og virkningsfuld anvendelse af EU-midler til ikkestatslige organisationer (NGO'er) i overensstemmelse med EU's mål, politikker og finansielle regler, der bl.a. er nedfældet i finansforordningen, der fastsætter gennemsigtighed som et af dens vejledende budgetprincipper, i henhold til hvilket Kommissionen på passende og rettidig vis skal stille oplysninger om EU-midler til rådighed;
B.	der henviser til, at kun de midler, der er ydet direkte til NGO'er, hidtil har været genstand for Kommissionens overvågning og rapportering;
C.	der henviser til, at Kommissionens system for finansiel gennemsigtighed er den vigtigste kilde til offentligt tilgængelige data til brug for omfattende analyser af tilskud og kontrakter, der forvaltes direkte af Kommissionen;
D.	der henviser til, at en analyse af data fra systemet for finansiel gennemsigtighed viser, at tilskud fra EU-budgettet til NGO'er efter udelukkelse af EU-programmer inden for uddannelse og forskning beløb sig til mindst 2,6 mia. EUR i 2022 under direkte forvaltning på tværs af alle EU-programmer og -fonde; der henviser til, at det samlede tilskud til NGO'er sandsynligvis er højere, idet der i systemet for finansiel gennemsigtighed mangler en definition af en NGO og heller ikke skelnes klart mellem NGO'er og nonprofitorganisationer[footnoteRef:11]; [11:  Det samlede tilskudsbeløb fra EU's budget til NGO'er i 2022 baseret på en analyse foretaget på baggrund af systemet for finansiel gennemsigtighed – ca. 3,7 mia. EUR.] 

E.	der henviser til, at der er registreret 3 377 enheder[footnoteRef:12] i EU's åbenhedsregister under kategorien "NGO'er, platforme og netværk og lignende"; [12:  Kilde: EU's åbenhedsregister, data tilgået den 22. september 2023.] 

F.	der henviser til, at der gælder en forpligtelse for NGO'er til at føre nøjagtige og gennemsigtige regnskaber, herunder om anvendelsen af EU-midler, da de er ansvarlige over for deres medlemmer, donorer, partnere og støttemodtagere med hensyn til de foranstaltninger, de træffer, kilderne til deres finansiering, herunder EU-midler, og de beslutninger, de træffer på vegne af deres interessenter;
Generelle bemærkninger
1.	glæder sig over den afgørende rolle, som NGO'er spiller med hensyn til at forbinde civilsamfundet med den politiske beslutningstagning på alle EU's politikområder; fremhæver navnlig NGO'ernes rolle i forbindelse med gennemførelsen af EU-budgettet og repræsentationen af civilsamfundet;
2.	understreger, at der på områderne socialpolitik, miljøpolitik og udviklingsbistand ud over private donationer er brug for offentlig støtte;
3.	fremhæver, at frivillige organisationer og civilsamfundsorganisationer fortjener den største respekt og taknemmelighed for det daglige arbejde, de udfører for at hjælpe andre i vores samfund, navnlig hvis de f.eks. bidrager inden for socialt arbejde, kulturelt engagement, sportsuddannelse og nødhjælp; anerkender de millioner af timers ulønnet frivilligt arbejde, der dagligt udføres af tusindvis af frivillige i hele Europa, og bekræfter, at disse frivillige NGO'er fortjener den største ros og støtte;
4.	påpeger navnlig den afgørende rolle, som hjælpeorganisationer dagligt spiller med hensyn til at redde og forbedre liv, f.eks. det arbejde, som Røde Kors, frivillige brandmandsorganisationer, nødhjælpsorganisationer, humanitære hjælpeorganisationer, sociale velfærdsorganisationer yder, og understreger betydningen af at opfylde disse organisationers økonomiske og andre behov;
5.	anerkender den vigtige rolle, som NGO'er spiller, idet de udgør en hjørnesten i samfundet i Europa ved at yde hårdt tiltrængt støtte til lokalsamfund på forskellige områder, herunder inden for social støtte, uddannelse, velgørenhedsarbejde, integrationsarbejde, ved at yde sundhedsstøtte til ældre og personer med handicap, på kulturområdet, inden for rengøring, beskyttelse og genopretning af miljøet, inden for forskning og innovation og på mange andre områder;
6.	påpeger, at lovgivningen og lovgivningsprocessen ofte tilsidesætter de lokale, regionale og nationale NGO'ers stemme og på samme tid favoriserer store NGO'ers prioriteter og ofte ignorerer mindre lokale og regionale NGO'ers prioriteter og behov eller giver disse mindre opmærksomhed, selv om disse mindre og regionale grupper ofte udfører størstedelen af arbejdet; understreger, at små og regionale organisationers arbejde skal have den største respekt, da de repræsenterer den reelle mangfoldighed og alsidighed, der er at finde i det frivillige arbejde, der udføres i hele Europa;
7.	påskønner den afgørende rolle, som NGO'er i og uden for EU spiller med hensyn til at forsvare retsstatsprincippet og fremme respekten for menneskerettighederne og demokratiet; gentager, at NGO'er i lande med autoritære eller ikkedemokratiske regimer ofte repræsenterer det sidste forsvar af demokratiet; insisterer på betydningen af tilstrækkelig EU-finansiering til de NGO'er, der er aktive på disse områder;
8.	er overbevist om, at det er afgørende med offentlig gennemsigtighed, for at NGO'er kan fremvise deres værdifulde arbejde, anerkendes og opbygge deres troværdighed;
9.	er af den opfattelse, at den påståede Qatargate-korruptionssag og den rolle, som visse NGO'er spillede i den, kunne have været forhindret ved på konsekvent vis at håndhæve eksisterende gennemsigtighedskrav og en forpligtelse for NGO'er til at oplyse deres finansieringskilder og deres interne strukturer; bemærker med bekymring, at de pågældende NGO'er har modtaget EU-midler siden 2015; finder det uacceptabelt, at det ikke fuldt er muligt at spore midler og overførsler til andre organisationer; advarer om faren for, at EU's skatteyderes penge ender med at blive brugt inden for korrupte kredse; understreger betydningen af gennemsigtighed med hensyn til den endelige støttemodtager for EU's NGO-midler;
10.	minder om, at følgende resultater og henstillinger er baseret på konklusionerne i undersøgelsen om gennemsigtighed og ansvarlighed og tager yderligere svagheder i NGO'ers håndtering af EU-midler op;
Definition af NGO
11.	fremhæver den grundlæggende betydning af offentlig tillid og støtte til NGO'er; anerkender, at de udtryk, der anvendes til at beskrive disse organisationer, er genstand for forskellige juridiske og offentlige fortolkninger;
12.	understreger, at begrebet NGO er en bred paraplybetegnelse, der omfatter mange forskellige organisationsformer: fra store internationale organisationer til små regionale eller lokale organisationer, fra organisationer, der hovedsagelig drives i en professionel kontekst, til organisationer, der hovedsagelig består af frivillige; fremhæver, at der også kan være store forskelle i, hvilke emner NGO'erne beskæftiger sig med, og hvilken gennemførelsesmetode de benytter sig af, f.eks. er nogle NGO'ers arbejde meget teoretisk (f.eks. visse tænketankes arbejde) eller politisk (f.eks. politisk tilknyttede NGO'er), mens andres arbejde er meget praktisk (f.eks. det daglige arbejde, som NGO'er inden for brandbekæmpelse udfører i hele Europa); understreger derfor, at der bør differentieres mellem de forskellige typer NGO'er i forbindelse med analysen af graden af gennemsigtighed og effektivitet, og at der bør fastlægges en bedre definition af NGO'er på EU-plan;
13.	gentager opfordringen til en fælles definition af en NGO, som fremgår af henstillingerne i Kommissionens dechargebeslutning for 2021[footnoteRef:13]; opfordrer til en fælles definition af en NGO på EU-plan, navnlig for NGO'er, der modtager EU-midler; er af den opfattelse, at denne definition bør være knyttet til fælles minimumsbetingelser for definitionen af en NGO; mener, at sådanne minimumsbetingelser skal berøre en organisations form, dens forfulgte mål, dens formelle eller institutionelle eksistens, dens strukturers ansvarlighed over for sine medlemmer eller donorer, dens uafhængighed af regeringen, andre offentlige myndigheder, politiske partier eller kommercielle organisationer og dens forfulgte kommercielle eller erhvervsmæssige mål på vegne af medlemmerne; [13:  Vedtagne tekster, P9_TA(2023)0137.] 

14.	fremhæver fordelene ved at fastlægge en fælles definition af EU's engagement i NGO'er, der omfatter direkte rådgivende, politisk og finansiel interaktion; anerkender fordelen ved en fælles forståelse af disse partneres rolle med hensyn til EU og dets organer i forskellige sammenhænge, der går ud over spørgsmålet om finansiel støtte; mener, at merværdien ved en fælles EU-dækkende definition ligger i øget gennemsigtighed, ansvarlighed og forudsigelighed for EU-institutionerne, medlemsstaterne, NGO'erne og EU's skatteydere;
15.	bemærker, at spektret af NGO'er, der modtager EU-midler, dækker en bred vifte af strukturer, funktionsmåder, finansieringskilder og fokusområder, som kommer til udtryk i en lang række forskellige projekter, der finansieres med skatteydernes penge; bemærker, at Kommissionen bruger begreberne NGO'er og nonprofitorganisationer, uden at der findes en klar definition i systemet for finansiel gennemsigtighed; beklager, at dette resulterer i manglende offentlig gennemsigtighed i tildelingen og overvågningen af EU-midler og kan føre til manglende offentlig tillid;
Kontrol og overvågning
16.	er bekymret over tilfælde af svig og uregelmæssigheder, navnlig i situationer, hvor NGO'er, der er medlemmer af forskellige internationale netværk eller platforme, der modtager EU-midler, er i fare for interessekonflikter, dobbeltfinansiering, korruption eller hvidvask af penge; er bekymret over de manglende offentligt tilgængelige data om sager om svig, der involverer NGO'er; opfordrer Det Europæiske Kontor for Bekæmpelse af Svig (OLAF) til at indsamle og tilvejebringe sådanne data til Europa-Parlamentet og Revisionsretten og til at udarbejde en liste over de NGO'er, der har overtrådt loven;
17.	er bekymret over, at kravene om offentlig gennemsigtighed kan omgås, navnlig når pengeoverførslen sker i en kæde, og pengene anvendes til at opfylde andre donorers formål; fremhæver, at systemet for finansiel gennemsigtighed ikke indeholder oplysninger om, hvordan EU-midler, der ydes under indirekte og delt forvaltning, fordeles mellem NGO'er, på hvilket grundlag eller til hvilket formål; mener, at dette er yderst problematisk, da store støttebeløb allokeres gennem indirekte og delt forvaltning; opfordrer Kommissionen til at kontrollere den endelige støttemodtagers omfordeling af midler og deres brug ved at pålægge passende rapporterings- og offentliggørelseskrav i overensstemmelse med medlemsstaternes og Kommissionens årlige rapportering om gennemførelsen af de europæiske struktur- og investeringsfonde;
18.	beklager, at magtfulde aktører som følge af den manglende gennemsigtighed får mulighed for at etablere, finansiere og/eller mobilisere EU-finansierede NGO'er i flere medlemsstater for at fremme falske fortællinger, herunder gennem desinformation, tilsyneladende med henblik på at påvirke EU-politikken gennem forskellige aktører, hvilket var tilfældet i Qatargate-sagen; understreger, at EU-budgettet ikke må anvendes til at udøve lobbyvirksomhed mod EU's demokratiske principper og værdier; gentager, at der gennem NGO'er kan øves udenlandsk indflydelse på EU's politiske beslutningstagning; opfordrer Kommissionen til at stille et krav til NGO'er, der modtager EU-tilskud, om at offentliggøre oplysninger om eventuel støtte fra andre kilder i forbindelse med projekter, der medfinansieres af EU over en femårig periode[footnoteRef:14]; [14:  Jf.: undersøgelsen om gennemsigtighed og ansvarlighed, henstilling 2.] 

19.	opfordrer til, at der i henhold til de nationale love om lobbyregistre også stilles krav om offentliggørelse af donorer og deres internationale finanskæder;
20.	minder om, at der er blevet registreret visse organisationer med ulovlige aktiviteter, der handler imod EU's værdier, i medlemsstaterne; mener, at de mere virkelighedsnære nationale forvaltninger skal påtage sig ansvaret for at være det første effektive lag, der kan standse organisationer med ulovlige aktiviteter, der krænker EU-reglerne;
21.	opfordrer de nationale myndigheder til at træffe retlige og administrative foranstaltninger, der letter bestræbelserne på EU-plan og gør det lettere og hurtigere for Kommissionen at medtage sådanne organisationer i systemet for tidlig opdagelse og udelukkelse og udelukke dem fra EU-midler; opfordrer til, at et sådant krav til medlemsstaterne medtages i forslaget til en NGO-forordning;
22.	beklager, at offentlig gennemsigtighed påvirkes negativt af offentliggørelsen af data i systemet for finansiel gennemsigtighed med en forsinkelse på mellem seks og 18 måneder; opfordrer Kommissionen til at offentliggøre oplysninger om EU-tilskud til NGO'er senest seks måneder efter den dato, hvor tilskuddet blev tildelt[footnoteRef:15], herunder midler fra andre kilder såsom fonde; opfordrer Kommissionen til at udvikle og integrere datavalideringsværktøjer, således at valideringen af data fra systemet for finansiel gennemsigtighed sker automatisk og kontinuerligt, er hurtigere og er forbundet med et mindre ressourceforbrug[footnoteRef:16]; [15:  Jf.: undersøgelsen om gennemsigtighed og ansvarlighed, henstilling 5.]  [16:  Jf.: undersøgelsen om gennemsigtighed og ansvarlighed, henstilling 7.] 

23.	kritiserer de situationer, hvor der ydes betydelig medfinansiering over EU-budgettet til NGO'er, der klart og overvejende finansieres af stater, netværk eller fonde uden for EU, og som leverer forskning, der regelmæssigt påvirker europæisk industri og transportudbydere negativt; opfordrer indtrængende Kommissionen til at spore pengestrømmen fra den første donor for at forhindre, at EU's økonomi tager skade;
24.	beklager, at Kommissionens systemer ikke er særlig gennemsigtige, og at deres data er forskellige, hvilket gør det vanskeligt at afstemme oplysningerne fra Kommissionens forskellige offentligt tilgængelige portaler og databaser, fordi de er knyttet til forskellige konventioner til udpegning af støttemodtagere i forbindelse med projekter og tilskud; anbefaler, at Kommissionen fastlægger harmoniserede regler og standardiserer udformningen og funktionerne i de programspecifikke databaser;
25.	opfordrer Kommissionen til at anvende en fælles unik enhed såsom en unik deltageridentifikationskode og projektidentifikationsnøgler på tværs af alle portaler og databaser, herunder på støttemodtagernes websteder, for at lette afstemningen af offentligt tilgængelige oplysninger fra forskellige systemer og websteder; opfordrer Kommissionen til at give alle NGO-støttemodtagere en kode til udlæsning af fem års finansieringsdata direkte fra systemet for finansiel gennemsigtighed med links til de tilsvarende projektposter i Kommissionens programdatabaser[footnoteRef:17]; [17:  Jf.: undersøgelsen om gennemsigtighed og ansvarlighed, henstilling 19.] 

26.	bemærker, at der er uoverensstemmelser i indholdet og omfanget af de oplysninger, der vises på projektwebsteder, og bemærker NGO'ernes utilstrækkelige klarhed om fordelingen af tilskud blandt partnere og om forbindelsen til Kommissionens relevante databaser; opfordrer til en mere proaktiv tilgang fra NGO'ernes side til offentlig gennemsigtighed, der går videre end de nuværende minimumskrav til ydelse af EU-tilskud[footnoteRef:18]; opfordrer til en klarere og mere systematisk præsentation af oplysninger på NGO'ernes websteder og de EU-finansierede projektwebsteder om EU-finansiering og finansiering fra andre kilder til både specifikke projekter og generelt samt om projektmål, -resultater og -effekter; [18:  Jf.: undersøgelsen om gennemsigtighed og ansvarlighed, henstilling 17.] 

27.	bemærker, at selv om integreringen af eGrants-systemet som et fælles redskab til forvaltning af tilskud og ansøgerregistreringssystemet på tværs af Kommissionens tjenestegrene har forbedret kvaliteten og fuldstændigheden af dataene fra systemet for finansiel gennemsigtighed, skal der gøres en større indsats for at forbedre pålideligheden af disse data; er bekymret over, at der fortsat er mangler med hensyn til konsekvensen i Kommissionens eksisterende gennemsigtighedsportaler og -systemer; opfordrer endvidere til et mere brugervenligt system for finansiel gennemsigtighed, der er knyttet til åbenhedsregistret og kompatibelt med specifikke programmers databaser, og fremhæver, at systemet bør omfatte endelige betalinger og en klar definition af NGO'er, således at en kortlægning af støttemodtagere efter kategori bliver mulig; anmoder Kommissionen om at udarbejde et forslag til yderligere administrative foranstaltninger senest den 1. juni 2024;
28.	glæder sig over Kommissionens forslag til på grundlag af finansforordningens artikel 36 at oprette et fælles, interoperabelt IT-system til datamining og risikovurdering for at forbedre effektiviteten af den interne kontrol med budgetgennemførelsen; understreger, at dette system ikke kun skal omfatte modtagernes data, men også data om reelle ejere i overensstemmelse med direktiv (EU) 2015/849[footnoteRef:19]; opfordrer til, at dette system omfatter risikoindikatorer baseret på data fra systemet for tidlig opdagelse og udelukkelse under alle forvaltningsformer; [19:  Europa-Parlamentets og Rådets direktiv (EU) 2015/849 af 20. maj 2015 om forebyggende foranstaltninger mod anvendelse af det finansielle system til hvidvask af penge eller finansiering af terrorisme, om ændring af Europa-Parlamentets og Rådets forordning (EU) nr. 648/2012 og om ophævelse af Europa-Parlamentets og Rådets direktiv 2005/60/EF samt Kommissionens direktiv 2006/70/EF, EUT L 141 af 5.6.2015, s. 73.] 

29.	kræver, at det i retningslinjerne for indgåelse af kontrakter om ekstern ekspertise, herunder for politiske grupper, i højere grad understreges, at der kun kan ydes støtte til organisationer, der arbejder på grundlag af verificerbare fakta; kræver, at modtagerne forud for finansieringen påtager sig en tilsvarende frivillig forpligtelse, og at Kommissionen og Revisionsretten foretager tilsvarende stikprøvekontroller; afviser enhver finansiering af organisationer, der påviseligt har spredt falske oplysninger, og/eller hvis mål ikke er i overensstemmelse med de grundlæggende værdier og anerkendte principper for EU's sociale markedsøkonomi;
30.	anerkender, at Kommissionen yder administrativ og finansiel støtte til etablering af informationsplatforme for medlemmer af Europa-Parlamentet og offentligheden, men undrer sig i tilfælde af en platform for forordningen om naturgenopretning[footnoteRef:20] over, hvorvidt tidspunktet for oprettelsen og den manglende overvågning af pålideligheden af de formidlede oplysninger tilskyndede til ensidig partipolitisk indflydelse, hvilket giver indtryk af, at den udøvende magt udøver lobbyvirksomhed over for den lovgivende magt, hvilket ville udgøre en uretmæssig brug af skatteydernes penge; anmoder Kommissionen om senest den 1. februar 2024 at offentliggøre tidsplanen for og størrelsen af pengestrømme i forbindelse med denne platform og anmoder Revisionsretten om at gennemgå denne sag og afgøre, hvilke foranstaltninger der bør træffes; [20:  "Business and Biodiversity", Kommissionen, tilgået den 29. september 2023.] 

31.	bemærker, at der kan opstå en interessekonflikt i EU-institutionerne, hvis den lovgivende magt påvirkes af den udøvende magt; opfordrer Kommissionen, EU-agenturerne og andre EU-enheder og -institutioner til straks og senest den 1. februar 2024 at stille deres kontrakter, aftaler og arbejdsprogrammer med NGO'er til rådighed for medlemmerne af Budgetkontroludvalget; beklager, at der ikke er blevet fulgt op på flere anmodninger fra ordføreren om adgang til kontrakter mellem NGO'er og europæiske agenturer, og at anmodninger skal fremsættes via formanden for Budgetkontroludvalget; opfordrer til, at medlemmerne af Budgetkontroludvalget straks får adgang til kontrakter;
32.	bemærker, at det faktum, at der både findes rapporteringsforpligtelser og regnskabspraksisser på nationalt plan og EU-plan, kan føre til en uforholdsmæssig administrativ byrde for NGO'er; opfordrer Kommissionen til at sikre, at rapporteringsforpligtelserne på EU-plan er i overensstemmelse med dem på nationalt plan for at sikre lettere overvågning af opfyldelsen af forpligtelserne, navnlig for mindre NGO'er; opfordrer Kommissionen til at udvikle et fælles overvågningssystem for at kortlægge de endelige støttemodtagere, hvilket allerede er tilfældet i regionalpolitikken; anbefaler, at et sådant system baseres på de overvågningsprincipper under delt forvaltning, der gælder for EU's medlemsstater;
33.	anmoder Kommissionen om at fremlægge en omfattende analyse af, hvorvidt og med hvilke finansielle midler den tilbyder uddannelse til lobbyister, herunder NGO'er, vedrørende finansforordningen og EU-budgettet; anmoder om, at denne analyse forelægges senest den 1. februar 2024 sammen med en liste over relevante uddannelsesarrangementer og navnene på støttemodtagere; anmoder om, at indholdet af uddannelsen offentliggøres, hvis det er relevant; anmoder om, at indholdet af disse uddannelseskurser efter anmodning stilles til rådighed for medlemmerne af Budgetkontroludvalget;
EU's åbenhedsregister
34.	opfordrer Kommissionen til at sikre, at alle ansøgere eller modtagere af EU-midler, herunder NGO'er, årligt skal offentliggøre antallet af eksisterende lobbykontakter samt deres art og pengeværdi; gentager i den forbindelse behovet for omfattende forudgående finansiel screening af de pågældende enheder, inden de opføres i EU's åbenhedsregister; opfordrer til, at der placeres en gennemsigtighedsansvarlig i alle udvalgssekretariater og relevante administrative enheder; minder om, at ændringer i de forelagte data i henhold til retningslinjerne for åbenhedsregistret bør meddeles, så snart de forekommer, og under alle omstændigheder inden for tre måneder; insisterer på, at eventuelle ændringer i bestyrelsen eller ledelsen af EU-finansierede NGO'er også bør registreres i åbenhedsregistret;
35.	opfordrer til en streng håndhævelse af reglerne for adgang til Europa-Parlamentet og for indbydelser til parlamentariske udvalg, som er betinget af, at den nye gennemsigtighedsansvarlige, der vil blive placeret i hvert udvalgssekretariat, registrerer hver enkelt organisation i åbenhedsregistret;
36.	opfordrer indtrængende Kommissionen til at udvikle et centraliseret certificeringssystem for NGO'er, der ønsker at ansøge om EU-midler, og som er registreret i EU's åbenhedsregister, baseret på eksisterende bedste praksis;
37.	beklager, at der gælder forskellige oplysningskrav for forskellige typer organisationer i åbenhedsregistret; opfordrer Kommissionen til indførelse af de samme oplysningskrav for alle typer organisationer, der er registreret i åbenhedsregistret; bemærker, at alle organisationer navnlig skal være forpligtede til at oplyse om deres indtægter og alle beløb brugt på lobbyvirksomhed[footnoteRef:21]; [21:  Jf.: undersøgelsen om gennemsigtighed og ansvarlighed, henstilling 24.3.] 

38.	minder om henstillingerne fra Europa-Parlamentets dechargebeslutning for 2021[footnoteRef:22], hvori der opfordres til en revision af EU's åbenhedsregister og dets retningslinjer med henblik på registrerede organisationers offentliggørelse af oplysninger om alle finansieringskilder, herunder aktier i andre virksomheder, for at muliggøre en sporing af EU-midler fra den direkte modtager til den endelige støttemodtager, når pengeoverførslen sker i en kæde, herunder når midler fra én NGO eller én interessent overføres til en anden; [22:  Vedtagne tekster, P9_TA(2023)0138, punkt 74.] 

39.	opfordrer alle EU-finansierede NGO'er til online at offentliggøre alle møder med medlemmer af Europa-Parlamentet, medlemmernes assistenter eller repræsentanter for andre EU-institutioner, -organer eller -agenturer, når disse møder vedrører igangværende EU-lovgivningsmæssige anliggender eller EU-finansiering, som NGO'er modtager eller ansøger om, i overensstemmelse med tilsvarende forpligtelser for medlemmer af Europa-Parlamentet; opfordrer de relevante EU-institutioner og -organer til at tilvejebringe de nødvendige værktøjer til offentliggørelse af sådanne møder;
NGO-forordningen
40.	gentager sin opfordring som anført i Kommissionens dechargebeslutning for 2021[footnoteRef:23] om senest den 1. juni 2024 at vedtage en NGO-forordning, som omfatter harmoniserede minimumskrav til NGO'er i alle EU-enheder og en klar definition og kategorisering af NGO'ers aktivitetsområder og størrelse, og som fastsætter de nødvendige betingelser for NGO'ers modtagelse af EU-midler; insisterer på, at der bør skelnes klart mellem almindelige NGO'er og "almennyttige NGO'er"; opfordrer Kommissionen til at indføre forenklede procedurer for mindre NGO'er; [23:  Vedtagne tekster, P9_TA(2023)0137, punkt 20.] 

41.	opfordrer Kommissionen til at sikre, at vigtige spørgsmål vedrørende, men ikke begrænset til, klare definitioner, svingdøre, gennemsigtighed i finansiering og donationer, bekæmpelse af hvidvask af penge, begrænsning af udenlandsk indblanding, uafhængighed af politisk og økonomisk indflydelse, whistleblowing og gennemsigtighed i faktisk ledelse og ejerskab behandles på en tilstrækkelig gennemsigtig måde ved udarbejdelsen af forslaget til NGO-forordningen;
42.	gentager sin opfordring fra Kommissionens dechargebeslutning for 2021[footnoteRef:24] til oprettelse af en offentlig sortliste over NGO'er, der har deltaget i aktiviteter såsom hadefuld tale, tilskyndelse til terrorisme, religiøs ekstremisme, støtte til eller forherligelse af vold eller spredning af ubegrundede videnskabelige budskaber, eller som har misbrugt eller uretmæssigt tilegnet sig EU-midler, og som er opført i for systemet for tidlig opdagelse og udelukkelses database for at sikre, at de udelukkes fra adgang til EU-institutionerne og EU's finansieringsprogrammer; forventer, at Kommissionen senest den 1. juli 2024 fremsætter et forslag herom; [24:  Vedtagne tekster, P9_TA(2023)0137, punkt 19.] 

43.	opfordrer Revisionsretten til at udarbejde en særberetning, der følger op på resultaterne fra 2018, med henblik på at undersøge NGO'ers interne demokratiske strukturer, den direkte og indirekte tilstrømning og udstrømning af EU-midler og andre midler, og hvorvidt disse er i overensstemmelse med demokratiske rettigheder og menneskerettigheder og EU's værdier, og opfordrer Revisionsretten til desuden at foretage en omfattende analyse af bestemmelserne om synlighed og gennemsigtighed i den nuværende retlige ramme for EU's åbenhedsregister og finansforordningen og til at fremsætte yderligere anbefalinger til og analysere gennemsigtigheden med hensyn til den endelige støttemodtager og den indledende bidragyder og yderligere anbefalinger til styrkelse heraf; forventer, at Revisionsretten forelægger denne beretning senest den 1. december 2024 og opfordrer den til at tilpasse sin eksisterende arbejdsplan, hvis det er nødvendigt;
44.	opfordrer Kommissionen og Revisionsretten til som dechargemyndighed systematisk at forelægge Europa-Parlamentet oplysningerne fra de risikobaserede revisioner på stedet af NGO'er, som den foretager; opfordrer Kommissionen til at gå videre end minimumskravene og øge antallet af reviderede NGO'er; insisterer på, at sådanne oplysninger skal gøres offentligt tilgængelige;
45.	beklager, at det ikke er muligt for OLAF at indhente oplysninger om de enkelte NGO'ers finansielle uregelmæssigheder; opfordrer Kommissionen til at forbedre adgangsstatus for OLAF; forventer, at udviklingen af overvågningssystemet vil gøre det lettere at udpege organisationer, der har begået forseelser, navngive og undersøge dem og pålægge passende sanktioner;
°
°	°
46.	pålægger sin formand at sende denne beslutning til Rådet, Kommissionen og Revisionsretten.

[bookmark: _Toc150148085]BEGRUNDELSE
Ikkestatslige organisationer (NGO'er) spiller en helt afgørende rolle med hensyn til at forbinde civilsamfundet med den politiske beslutningstagning på alle EU's politikområder. De spiller også en vigtig rolle i gennemførelsen af EU-budgettet, både når de modtager EU-midler som direkte modtagere af EU-tilskud tildelt af Kommissionen, og når de modtager EU-midler indirekte fra støttemodtagere og partnere, der har et retligt forhold til Kommissionen, uagtet budgetforvaltningsmetode. Data fra Kommissionens system for finansiel gennemsigtighed viser, at der på tværs af alle EU-programmer og -fonde over EU-budgettet i 2022 er blevet ydet mindst 2,6 mia. EUR under direkte forvaltning til NGO'er efter udelukkelse af EU-programmer inden for uddannelse og forskning. Det samlede tilskud til NGO'er er sandsynligvis højere (ca. 3,7 mia. EUR i 2022). Dette bunder i en manglende definition af en NGO eller en manglende klar differentiering mellem NGO'er og nonprofitorganisationer i systemet for finansiel gennemsigtighed. 
[bookmark: _GoBack]Mens gennemsigtighed og ansvarlighed er grundlæggende principper nedfældet i de finansielle regler for gennemførelsen af EU-budgettet og vigtige faktorer for offentlighedens tillid, viser analysen af rammerne for NGO'ers gennemførelse af EU-budgettet, at der er store mangler med hensyn til offentlig gennemsigtighed og ansvarlighed. Da kun de midler, der tildeles NGO'er direkte, overvåges og rapporteres af Kommissionen, er de EU-midler, der omfordeles gennem viderefordeling, underentreprise eller deling inden for et konsortium, vanskelige at spore og offentliggøres ikke på offentlige websteder såsom systemet for finansiel gennemsigtighed. Som følge heraf er det vanskeligt eller endda ineffektivt at gennemføre kontrolmekanismer til sikring af en effektiv og virkningsfuld anvendelse af EU-midlerne i overensstemmelse med EU's mål, politikker og finansielle regler.
Med henblik på at forebygge og bekæmpe svig og sikre, at EU-midler ikke anvendes mod EU's værdier, skal kravene om offentlig gennemsigtighed og ansvarlighed styrkes. Det er af afgørende betydning at sikre, at de ydede EU-midler spores helt frem til de endelige støttemodtagere på en systematisk og harmoniseret måde på tværs af informations- og gennemsigtighedsplatforme på EU-plan og på NGO-plan i medlemsstaterne. EU's åbenhedsregister bør navnlig gøre det muligt at spore finansieringskilder, herunder EU-midler, og skabe større gennemsigtighed med hensyn til registrerede organisationer og dermed være med til at undgå sager som Qatargate. Desuden skal finansieringen af NGO'er gøres gennemsigtig fra kilden.
Som anbefalet i tidligere års dechargebeslutninger vil vedtagelsen af en NGO-forordning om fastsættelse af minimumskrav for NGO'er i hele EU (definition, adgang til finansiering, offentliggørelse af finansieringskilder, uafhængighed af politisk indflydelse og ikkeeuropæisk indblanding osv.) sikre en mere forsvarlig budgetkontrolramme, der giver NGO'erne mulighed for at offentliggøre deres positive resultater med størst mulig gennemsigtighed og ansvarlighed.

